SKRIFTLIG FORESPØRGSEL P-0500/03

af Chris Davies (ELDR) til Kommissionen

(17. februar 2003)

Om: Pelagiske partrawlere og dræbte delfiner

I sit svar på min forespørgsel af 5. juni 2002 (E-1606/02(1)) anførte Kommissionen, at den håbede på at fremsætte lovforslag med henblik på at afhjælpe problemet vedrørende de mange delfiner, der bliver dræbt af pelagiske partrawlere.

De seneste tal viser en foruroligende stigning i antallet af døde delfiner, der bliver skyllet op på strandene i Sydvestengland.

Hvilke skridt er Kommissionen for øjeblikket i gang med at tage, og hvilken virkning mener Kommissionen disse vil have med hensyn til at mindske antallet af dræbte delfiner?

Vil Kommissionen fastlægge et midlertidigt forbud med øjeblikkelig virkning mod havbarsfiskeri, indtil der foretages ændringer i fiskerimetoder, forvaltning og bestemmelser vedrørende fiskeri?

(1) EFT C 309 E af 12.12.2002, s. 143.

Svar afgivet på Kommissionens vegne af Franz Fischler

(6. marts 2003)

Kommissionen er fuldt ud klar over problemet med døde delfiner, der bliver skyllet op på strandene i medlemsstater, og at navnlig den sydlige del af Det Forenede Kongerige er blevet ramt i denne vinterperiode.

I henhold til habitatdirektivet(1) skal medlemsstaterne træffe foranstaltninger til beskyttelse af små hvaler og sikre en gunstig bevaringsstatus for disse arter (herunder vurdering af populationer, overvågning af uforsætligt drab, bekæmpelsesforanstaltninger og beskyttelse af levesteder). Kommissionen er imidlertid overbevist om, at det er nødvendigt at iværksætte yderligere fællesskabsforanstaltninger, navnlig i fiskerisektoren, for at styrke bevaringen af små hvaler på en konsekvent måde med udgangspunkt i samarbejde på fællesskabsplan.

Med henblik på at udarbejde forslag til retsakter for at behandle problemet med bifangst af hvaler undersøger Kommissionen for øjeblikket de modtagne oplysninger og den rådgivning om dette

emne, som den har anmodet om fra Det Internationale Havundersøgelsesråd (ICES) og den videnskabelige, tekniske og økonomiske komité for fiskeri (STECF). Udarbejdelsen af disse forslag vil finde sted i løbet af de kommende måneder og indebære omfattende høringer af interessenter. Selv om Kommissionen har den opfattelse, at formålet med disse foranstaltninger burde være en betydelig forbedring af den måde, hvorpå problemet med hensyn til uforsætlig indfangning af hvaler håndteres, er det på nuværende tidspunkt umuligt at have en mere præcis viden om, hvordan de endnu ikke vedtagne foranstaltninger nøjagtigt vil virke.

I henhold til ICES(2) er der ingen direkte beviser på, at de pelagiske trawleres barsfiskeri er de fiskerimæssigt ansvarlige for det antal døde, uforsætligt indfangede delfiner, der bliver skyllet op på strande i Det Forenede Kongerige og Frankrig. Der fanges med andre ord også delfiner inden for andre former for fiskeri end barsfiskeriet. ICES mener, at et forbud mod pelagisk trawlfiskeri ville være en vilkårlig foranstaltning, der sandsynligvis ikke ville medføre, at det ønskede mål nås. ICES fastslår imidlertid også, at der er et presserende behov for omfattende kontrol af de talrige trawlfiskerfartøjer, der er aktive i denne region.

På nuværende tidspunkt overvejer Kommissionen derfor ikke muligheden af at indføre et øjeblikkeligt midlertidigt forbud mod havbarsfiskeri. En etablering af obligatoriske observatørordninger for forskellige former for fiskeri vil imidlertid absolut indgå i Kommissionens ovenstående fremtidige forslag om emnet.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.

(2) Nemlig i rapporten udarbejdet af ICES' rådgivende komité om økosystemer 2002 (der kan læses påhttp://www.ices.dk/committe/ace/2002/Section-2.pdf) og navnlig i rapportens kapitel 2.3.3.